## Повратна информација

### Опште карактеристике повратне информације

**Успешна настава условљена је природом повратне информације, њеним садржајем и начином на који је ученици примају и користе.**

Уопштени коментари или примедбе личне природе не помажу ученику да унапређује квалитет свог рада, нпр:

* *У овом задатку има неких добрих делова али и неких лоших.*
* *Твоја сестра је била вредна ученица, не знам зашто ти ниси као она.*

Такве процене и запажања збуњују ученике, чине их несигурним, а истовремено не указују шта конкретно треба побољшати нити се предлажу начини на које би се недостаци могли превазићи.

**Повратне информације треба да помогну ученицима да буду бољи у некој активности; да омогуће исправку или упуте ученике како да учине квалитетнијим неки рад.**

Квалитетне коментаре ученици цене и веома су подстицајни за њих, делују као снажан мотиватор. Треба се стално подсећати да наставници морају показати да истински верују како сви ученици могу да науче и напредују, али напредак се мора мерити у поређењу са претходним постигнућима појединца, а не са постигнућима других.

Ученици морају имати поверење у наставника и његове процене. Експлицитно постављеним и објашњеним критеријумима оцењивања, пре него што почне рад, наставник показује да не постоји никакав „скривени“ план. Мењање или утврђивање правила након рада, служи само да се изгради атмосфера неповерења.

Повратне информације би требало да буду нешто што ученици радо чују – не зато што садрже похвале и нуде лажну наду у успех, већ зато што садрже професионалне процене које јасно артикулишу на ком су нивоу ученици у тој фази рада. Не би требало изоставити похвалу за оно што су урадили добро, али уз то дати конструктивне савете и смернице о томе како побољшати области рада у којима није уочен развој.

Повратна информација:

* **нуди ученику – појединцу податке** који су усредсређени на његов учинак или на то како је учествовао у некој активности;
* **даје се у позитивном облику**како би водила ка афирмацији предузетих активности и вишим постигнућима;
* **не сме бити личне природе**, већ усредсређена на чињенице или разне доказе који произлазе из учениковог рада.

Врсте повратних информација

**Врсте повратних информација:**

**Похвале**

Повратна информација којом се истиче да је нешто урађено квалитетно треба да се дȃ непосредно пошто је задатак обављен. „Браво, придржавао си се свих постављених захтева и водио рачуна о безбедности док си правио рам за уметничку слику!“

**Развојне**

„Следећи пут припремите лепљиву траку како бисте причврстили папир на плочу за цртање.“

„Да би успешно решио задатак, врати се један корак уназад, провери рачунске операције, па тек онда настави даље.“

**Ефикасне**

Прилагођене су индивидуалним потребама једног ученика и директно су повезане са очигледним доказима о ономе што је ученик написао или направио.

Усредсређују се на конкретне аспекте ученичких активности или одговора.

Баве се једним по једним аспектом, како се активност или одговор развија.

Кад ученици заврше с радом или одговарањем, очекују две наставникове реакције:

* **одлуку о оцени**, али много важније,
* **повратну информацију о укупном учинку**(шта је добро, на чему мора више да се ради, како то постићи…).

**Добробити за ученике од ефикасних повратних информација**

Најважнији аспект оцењивања јесте стварање могућности да ученици правилно користе повратне информације и да предузимају потребне мере којима унапређују свој рад. Одговарајућом употребом ефикасних и правовремених повратних информација ученици:

* напредују,
* имају виша постигнућа,
* раде у задатом времену,
* стичу самопоуздање,
* мотивисани су,
* мање изостају из школе,
* поправљају понашање,
* имају добар однос са наставником, активније учествују у раду.

Ефикасност повратне информације

**Ефикасне повратне информације:**

* написане су или саопштене „обичним“ језиком,
* јасне, разумљиве,
* детаљне, специфичне,
* конструктивне,
* позитивне,
* идентификују предности и слабости,
* пружају ефикасне смернице о томе како ученик може напредовати,
* започињу издвајањем онога што је ученик добро урадио, а затим се наставља се областима у којима ученик може бити бољи,
* завршавају позитивном нотом,
* посебно су повезане са критеријумима за оцену захтева/задатка/активности,
* дају се у што краћем року у односу на време учениковог рада.

**Повратна информација треба да:**

* буде високог квалитета,
* појасни шта је добар приступ у учењу,
* охрабри објективно и компетентно самовредновање,
* подстакне дијалог наставника и ученика,
* подстакне међувршњачки дијалог и додатно појасни критеријуме,
* подстакне позитивну мотивацију и подигне самопоуздање,
* омогући да се отклоне слабости у настави и учењу,
* омогући налажење мера за побољшање наставе.